《毛隐仙画像歌》
明代·邱云霄

君不见长松山中有真隐，霞结幽栖云径暝。我欲寻之不可见，丹青忽得仙人影。

紫髯玄眉鬓绿毛，颜如丹渥骨格高。神姿自与俗人异，青兰佩照芙蓉袍。

牙签玉轴付儿孙，丹诀青囊理怀抱。兴来孤往仍独还，布袜青鞋遍酉夘。

间采蓬莱芝，更拾瑶池草。石床明月梦羲皇，笑指尘区容易老。

我亦住白云，托身武夷岛。偶来尘市伤枯槁，愿与仙人探鸿宝。

仙人在何处，胡麻酒熟春风醉。感像发长歌，我向山中去。

作者简介：约公元一五四四年前后在世，字凌汉，号止山，崇安（今武夷山市）人。生卒年不详，约明世宗嘉靖中前后在世。官柳城县知县。